ዓመታዊው የስፖርት ጥናት ምርምር ጉባኤ ተካሄደ
የኢትዮጵያ ስፖርት አካዳሚ በየዓመቱ የሚያደርገው የስፖርት ጥናት እና ምርምር ጉባኤ ለሁለት ቀናት ሲካሄድ ቆይቶ ትላንት ተጠናቋል። በጉባኤው ላይ በተለያዩ ስፖርት ዘርፎች ላይ ሳይንሳዊ ጥናት እና ምርምር ያደረጉ ምሁራን ስራዎቻቸውን አቅርበዋል። በአካዳሚው የመሰብሰቢያ አዳራሽ በተካሄደው በዚህ
ጉባኤ ላይ በርካታ የስፖርት ባለሙያዎች እና የበርካታ ዓመታት ልምድ ያላቸው አሰልጣኞች የተገኙ ሲሆን ስፖርቱን በሳይንሳዊ መንገድ የሚያድግበትን እና ውጤታማ የሚሆንበት ጉዳዮች ላይ ምክረ ሃሳባቸውን ሰጥተዋል። የአካዳሚው ዋና ዳይሬክተር አቶ አንበሳው እንየው በየዓመቱ የሚደረገውን ጉባኤ በማስመልከት ባደረጉት የመክፈቻ ንግግር ላይ እንደገለፁት አካዳሚው በተሰጠው ተግባር እና “ኃላፊነት መሰረት በየዓመቱ በርካታ ጥናትና ምርምሮችን ከምሁራን እና ባለሙያዎች ጋር በጋራ በመሆን እየሰራ ያቀርባል። ሁሉም የስፖርት ዘርፉ ባለድርሻ አካላት ከጥናቱ የሚገኘውን ውጤት ተግባር ላይ ለማዋል ሊረባረቡ ይገባል። ሳይንሳዊ መፍትሄ አመላካች ምርምሮችን ወደ መሬት ማውረድ በየጊዜው ለሚያድገው እና ለሚለዋወጠው የስፖርቱ ዘርፍ አማራጭ የሌለው ነው። በባህል እና ቱሪዝም ሚኒስቴር የስፖርቱ ዘርፍ ሚኒስቴር ደኤታ አቶ ሀብታሙ ሲሳይ በበኩላቸው እንደገለፁት በስፖርቱ ዘርፍ የሚታየውን ማነቆ ለመፍታት የሚደረጉትን ጥናት እና ምርምሮች ከመደርደሪያ ላይ እንዳይቀሩ ጥብቅ ስራ መሰራት ይኖርበታል። ይህ እንዳይሆን አስፈላጊውን ድጋፍ ያደርጋል። አካዳሚው በሁሉም የስፖርት ዘርፎች ላይ የሚታዩትን ችግሮች ለመፍታት መፍትሄ የሚያመላክቱትን ጥናቶች ሊያዳብራቸው እና በየጊዜው እያሻሻለ ወደ መሬት የሚወርዱበትን መንገድ ሊያመቻች ይገባል፡ በጉባኤው ላይ የኢትዮጵያ እግር ኳስ ብሔራዊ ቡድን ዋና አሰልጣኝ ኢንስትራክተር አብርሃም መብራቱ የተገኙ ሲሆን የረጅም ዓመት ልምዳቸውን በመድረኩ ላይ ለተገኙ ተሳታፊዎች አካፍለዋል። በተለይ የኤሽያ አህጉር አገራት በአጭር ጊዜ ውስጥ ሳይንሳዊ ምርምር በማድረግ በስፖርቱ ዘርፍ ውጤታማ መሆን መቻላቸውን ገልፀዋል። በየመን በነበራቸው ቆይታም በተለያዩ የአገሪቷ ክፍሎች የተቋቋሙ አካዳሚዎች ሳይንሳዊ መንገድ በመከተላቸው ውጤታማ እንደነበሩ መታዘባቸውን ተናግረዋል። በተለይ ኢትዮጵያ በአላት እምቅ በስፖርቱ ላይ ማተኮር እና በእነዚህ ውስን ስፖርቶች ላይ መስራት ተገቢ መሆኑን አስምረውበታል። አዲስ ዘመን ዛሬግንቦት 25/2011 